Diari Oficial de la Generalitat Valenciana


Sumari del DOGV 5731, del 31-03-2008 (2008/3761)

DECRET 30/2008, de 28 de març, del Consell, pel qual crea l'Observatori de la Justícia a la Comunitat Valenciana.
-----------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2008/03/28/30/dof/vci/html**

### Dades del document

Número de DOGV
:   5731

Data del DOGV
:   31-03-2008

Secció del DOGV
:   I. DISPOSICIONS GENERALS

Número del document
:   2008/3761


Data del document
:   28-03-2008

Organisme emissor
:   Conselleria de Justícia i Administracions Públiques

Tipus de document
:   Decret

Anàlisi jurídica

 Descriptors 

:   * Conselleria Justícia i Administracions Públiques
    * Observatori de la Justícia En la Comunitat Valenciana
    * dret a la justícia
    * legislació
    * accés a la justícia
    * reglament intern

DECRET 30/2008, de 28 de març, del Consell, pel qual crea l'Observatori de la Justícia a la Comunitat Valenciana. [2008/3761]  
L'Estatut d'Autonomia de la Comunitat Valenciana establix en l'article 9.3 que la Generalitat vetlarà per una administració de justícia sense demores indegudes i pròxima al ciutadà.   
Apostar per un model valencià de justícia, és a dir, per una concepció de la justícia al servici del ciutadà, social, resolutiva i pròxima, és un dels pilars bàsics sobre els quals s'assenten les polítiques de la Generalitat capaces d'abraçar i atendre les necessitats de tots els col·lectius de la nostra societat i, alhora, proporcionar una verdadera justícia de qualitat, més ràpida i, al mateix temps, més eficaç.  
Per a això, l'administració de justícia valenciana ha d'emprendre noves iniciatives que permeten estudiar, analitzar i planificar les polítiques a realitzar per a aconseguir una justícia orientada al segle XXI.  
En este sentit, mitjançant el Decret 29/2008 de 28 de marc, del Consell, de modificació del Decret 92/2007, de 6 de juliol, pel qual s'establix l'estructura orgànica bàsica de la Presidència i de les conselleries de la Generalitat, es crea el delegat especial per a l'Observatori de la Justícia a la Comunitat Valenciana, com una figura que, sense interferir en les competències d'altres poders públics implicats, coadjuve a la consecució d'un adequat funcionament de l'administració de justícia.  
Per a complir els objectius plantejats, es considera adequat i necessari la creació de l'Observatori de la Justícia a la Comunitat Valenciana, com a òrgan consultiu integrat per professionals dels distints àmbits i activitats professionals relacionats amb l'administració de justícia.  
Per tot el susdit, i de conformitat amb el que disposa l'article 18, f) de la Llei del Consell, a proposta del conseller de Justícia i Administracions Públiques i amb la deliberació prèvia del Consell, en la reunió del dia 28 de març de 2008,  
DECRETE  
Article 1. Creació  
Es crea l'Observatori de la Justícia a la Comunitat Valenciana, com a òrgan consultiu i d'assessorament en matèries relacionades amb l'administració de justícia.  
Article 2. Funcions  
1. Corresponen a l'Observatori de la Justícia a la Comunitat Valenciana les funcions següents:  
a) Formular les recomanacions i propostes tendents a millorar els indicadors i sistemes d'informació relacionats amb la justícia.  
b) Constituir un fòrum d'intercanvi i comunicació entre organismes públics i socials.  
c) Proposar la realització d'estudis i informes tècnics de diagnòstic de la situació de l'administració de justícia a la Comunitat Valenciana.  
d) Participar i mantindre relacions amb institucions semblants.  
2. Per al desplegament de les seues funcions, s'articularà la col·laboració amb el Centre de Documentació Judicial del Consell General del Poder Judicial i la resta d'institucions, òrgans i servicis relacionats amb l'administració de la justícia, tant nacionals com internacionals.  
Article 3. Composició  
L'Observatori de la Justícia a la Comunitat Valenciana estarà compost pels membres següents:   
a) President: el delegat especial per a l'Observatori de la Justícia a la Comunitat Valenciana.  
b) Vicepresident: serà nomenat pel conseller de Justícia i Administracions Públiques, a proposta del delegat especial per a l'Observatori de la Justícia a la Comunitat Valenciana.  
c) Vocals: en nombre de sis, designats entre professionals de reconegut prestigi de distints àmbits i activitats professionals relacionats amb l'administració de justícia, els quals seran nomenats pel conseller de Justícia i Administracions Públiques a proposta del delegat especial per a l'Observatori de la Justícia a la Comunitat Valenciana.  
d) Secretaria: serà exercida per l'assessor tècnic de l'Oficina del Delegat Especial per a l'Observatori de la Justícia a la Comunitat Valenciana, qui actuarà amb veu però sense vot en les seues deliberacions.  
Article 4. Normes de funcionament   
1. L'Observatori es reunirà amb caràcter ordinari una vegada cada trimestre i amb caràcter extraordinari quan el convoque el president, a iniciativa pròpia o a sol·licitud de, com a mínim, la mitat dels membres de l'Observatori.   
2. Competix al president convocar les reunions de l'Observatori amb, com a mínim, 15 dies d'antelació i fixar l'orde del dia. El termini de convocatòria podrà reduir-se en cas d'urgència.   
3. L'Observatori podrà constituir comissions o grups de treball específics per àrees d'actuació per a l'exercici de les funcions previstes en el present decret i per a això podrà demanar la col·laboració d'aquells experts que, en funció dels temes a tractar, estime convenient.   
4. Sense perjuí del que establixen els paràgrafs precedents, l'Observatori podrà elaborar les seues pròpies normes de funcionament, les quals hauran de ser aprovades pel conseller de Justícia i Administracions Públiques.   
5. En allò no previst en el present decret caldrà ajustar-se al que disposa el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article 5. Adscripció i gestió administrativa  
L'Observatori de la Justícia a la Comunitat Valenciana s'adscriu a la conselleria de Justícia i Administracions Públiques, i a l'Oficina del Delegat Especial li correspon prestar l'assistència tècnica i administrativa necessària.  
Article 6. Despeses de funcionament. Dietes i indemnitzacions per assistències  
1. La condició de membre de l'Observatori no té caràcter retribuït. No obstant això, l'assistència a reunions donarà lloc a la percepció de les corresponents dietes i indemnitzacions per desplaçament.  
2. Les despeses per assistència a reunions dels membres de l'Observatori s'ajustaran a la normativa establida en matèria d'indemnitzacions per raó de servici.   
DISPOSICIONS FINALS  
Primera  
El conseller de Justícia i Administracions Públiques queda facultat per a dictar totes les disposicions que calguen per al desplegament i execució del present decret.  
Segona  
El present decret entrarà en vigor l'endemà de la publicació en el Diari Oficial de la Comunitat Valenciana.  
Valencia, 28 de març de 2008  
El president de la Generalitat,  
FRANCISCO CAMPS ORTIZ  
El conseller de Justícia i Administracions Públiques,  
FERNANDO DE ROSA TORNER


Còpia Permalink ELI